St. Johann håd åis Schaublåtz vom Roman Himmelfahrt (Otto Müller Verlag, Såizburg/Wean 1998) vom St. Johanner Schriftstöier O. P. Zier greesserne Bekonntheid ba litaraturintressiaden deitschspråching Bublikum daglongg. Dé mi'm Buachbreis 2000 auszeichende Gsöischåftssatiare „Himmelfahrt“ seziard gnådenlos und in zwonghåfter Wizelei 's Gmoahweesen voh'ner ésterreichischen Fremdenvakersgmoah im åipinen Raum. Måchtgiarige Bolitika/rinnen wern iwer éaner dabormliche Riggsichtslosigkeid, da Lächerlichkeid breis geem. 's Romangscheeng söiwer kroast ums Téema voh da Gliggsuach, wobei da Autor seih Gligg aa in da Litaratur nied findt. Iwer a raffiniad aufbaude Hondlung werd weiders d' Frog bhondlt: wia werds Leem zua Kunst, zua Litaratur. Vüi witzige und åwerwitzige Eihfälle und heechst eihdruggsvoie bschriawane Figurn - so wia d' Ohwåitsgattin „Thea Moser“ oder da Nodorzt „Baumgartner Alex“ - lossens Buach bei heechsten litararischen Niveau, zua'ner eisserst kurzweiling Lektier wern - so da O. P. Zier zua oan voh seine Leeser.